આવા વાટકી જેવા વારવાળા ગામની માથે ઊતરતા અષાઢનો દિવસ છે. સાત થયે અંબર ઢાંકીને ઢુંગે વળેલી વાદળીઓ ટલ્લા દઇ રહી છે. ઊભી વનરાઇમાં મોરલા ટહુકા કરીને મેઘરાજાની છડી પોકારી રહ્યા છે. ત્યારે એવું રૂપ બંધાઇ રહ્યું છે કે જાણે કોઇ મહારાજની પધરામણી સાથે ચોપદાર પોકારતો હોય કે ગૌબ્રાહ્મણ પ્રતિપાળ ચક્ર ચુડામણી રાજરાજેશ્વરી મુકુટમણિ મહારાજાધિરાજ મેઘરાજના ઘણી ખમ્મા. અમીધારે ઉરના ઉમંગની છોળો છાંટી રહ્યો છે. પશુ-પંખીને ખેડૂતોના હૈયે હરજની હેલીઓ ચડી રહી છે. નદીઓ નવોઢા નારની જેમ રુમઝુમ રુમઝુમ કરતી અરબીના અંકમાં સમાઇ રહી છે.